Edward Norton
Edward Harrison Norton (rođen 18. augusta 1969.) američki je glumac, scenarist, redatelj, producent i aktivist. Nominiran je tri puta za nagradu Oscar za svoj rad na filmovima Iskonski strah, Generacija X i Birdman. Za nagradu BAFTA bio je nominiran dva puta. Za Zlatnog globusa bio je nominiran također dva puta osvojivši nagradu za najboljeg sporednog glumca. On se također istakao sa drugim ulogama u filmovima kao što su Svako kaže volim te (1996), Narod protiv Larryja Flynta (1996), Klub boraca (1999), Crveni zmaj (2002), Dvadesetpeti sat (2002), Nebesko kraljevstvo (2005), Iluzionist (2006), Kraljevstvo izlazećeg mjeseca (2012) i Grand Budapest Hotel (2014). On je također režirao i bio koscenarist filmova, uključujući i njegov rediteljski prvijenac, Čuvajući vjeru (2000). On je sarađivao na scenariju za filmove Plijen, Frida i Nevjerovatni Hulk. Pored njegovog rada na filmu, Norton je ekološki i socijalni aktivist. Član je Upravnog odbora Enterprise Community Partners, neprofitne organizacije za unapređenje stanovanja koju je osnovao njegov djed James Rouse. Norton je predsjednik američkog ogranka Trusta za očuvanje prirode i naroda Masai (Wilderness Conservation Trust). Godine 2009. trčao je New York City maraton kako bi prikupio novac za Trust. On je također prikupljao novac za dobrotvorne svrhe preko Crowdrise, društvene mreže za dobrovoljce i mikro-donacije. U julu 2010. godine, Nortona je generalni sekretar UN-a Ban Ki-moon naimenovao ambasadorom dobre volje za zaštitu okoliša pri Ujedinjenim nacijama. 2. jula 2014. godine, Norton je izabran za predsjednika Upravnog odbora neprofitnog pozorišta Signature Theatre, u New Yorku.